OpenLLM-France/wikimedia huggingface dataset:
# Karigel an Ankou

| ◄ Kreiz-Ker | Karigel an Ankou | Eun dro vale en Ifern ► |
* Losk aze da besket, eme ar Mestr da Ber,
* M’hen tisko da veza, barz nebeut blasvejou
* Pesketer ineou. Ha va den mad seder
* Kerkent da zilezal he damou rouejou.
* An holl a oar penoz an diskibl a galon
* A dapaz en eun taol var dro tri mil ene.
* Nag a bet kant, araog mervel e Babilon,
* Ne lekeaz ket Per war gwenodenn an ee !
* C’hui zonj d’ec’h marteze penoz hor c’hureet,
* Kollet gant he an tu da c’hounid ineou,
* Choum ho divrec’h e kroaz da gounta ar steret ?
* N’ouzoun netra tostoc’h d’ar gwalla huvreou.
* N’ho gwelomp mui, vit gwir, dizec’het gant ar c’hoant
* Da vale warlerc’h Per. Velkent hom beleien
* Oar tapout an dud kez, zo koantoc’h, ho arc’hant.
* Mar keret ma zilaou, hen gwelfet, kristénien.
* Ar re vad zo en ee, lavar ar pap Gregor,
* Ar bouc’het o leski e tan gwal an ifern
* E pelec’h ne gavont disterra dor digor,
* Ma renk pep hini choum da fringa var he vern.
* Evel d’oun me, pa oac’h o lounka katekiz,
* Marvad o c’heuz ive, kevret gant ho person,
* Laket da vouzc’hoarzin ar zent koz en iliz,
* N’eur gana kement ma war an hevelep son :
* » Neuze gant a spount e renkfomp aparisa
* Da renta piz hor c’hount d’ar barner rigourusa.
* Eur setans a rezefomp a vuez pe a varo,
* Rag er stad en’em gefomp da jamez a bado. »
* Kimeret an hent enk, eme Zalver ar bed,
* Hennez eo an hini a gas eeun d’ar vuez.
* Diwalit, lare c’hoaz, warlerc’h ar Brofeded,
* Rag an hent ledan eo hent ar gollidigez.
* Neuze ta va zud mad, mar ge gwirion Gregor,
* Ma lar gwir ho kantik, ma lar gwir Mestr ar bed,
* E pelec’h hell ar pap planta he Burgator,
* Gant pehini e touz kement all a zenved ???
* Ho ! bezit divorc’hed. — Pa ze ar Baradoz
* Ken diez da bignad ; pa n’hellan dispega
* An ifern ouz he skrab, me ra, me ar paotr koz,
* Eul lezenn ; dindan hi vo red d’an holl plega :
* « Piou benag vo ganthan peurlipet he alan,
* En eur garigel doun fell d’in e ve kaset
* D’an tan ar Purgator. Dre gan ha dre ziskan
* Paet mad, ni roio avel d’hor labouset.
* E pevar c’horn ar bed, vo stignet ma reolen,
* Ha dio ! kenti kenta neuze ken a foultro
* Etre ar peziou gwen, dreist holl ar re velen,
* Karigel an Ankou a vezo bar bep tro. »
* Neuze ta me ranko, fluted en dienez,
* Rosta er fornigel hag aman hag êno,
* Beteg ma vo fresket baroun ha barounez !
* Sac’h an dien ! mamm gez, d’ar reolen-ze..keno.
* Ma, n’euz fors, me rofe laouen bras daou wennek
* Vit goud e pe seurt tan ve devet hon ine…
* Ha piou werz he geuneud wit se ? — Azen gornek,
* War c’hwizigellou zo, arabad gwaska re…
* An Aotrou, mez aoun braz, mar zo eur « Purgator »,
* Pa zono an drompil, dez ar varn jeneral,
* N’em gavo gwel nec’het vit digerri an or
* D’ar re a vo éno o c’hoari mouchikdall…
# Kasimodo

| ◄ Pa oan Bihan | Kasimodo | Sul ar C’hasimodo ► |
* N’it ket da lakad en ho penn
* E teuan, merc’hed, d’ho kelenn
* War goanteri Kasimodo
* Ker brudet gant Victor Hugo.
* Nann ; diwar benn eun draïk all
* A fell d’in hirio kaketal.
* Ha velken, merc’hedigou kez,
* Pa ’zeo ker braz ma vadelez.
* Bete-goud e deufe an dour
* Da zistrempa ho pegik flour,
* Hep dale d’ec’hwi me gounto
* Peger koant oa Kasimodo.
* Kavet en doa, nez eun aoter,
* Eur beg henvel ouz an hanter
* Euz eun o rannet en daou damm ;
* Eur chouk tort iskiz ; diou c’har gamm :
* Eul lagad treuzet, dizamper ;
* Eun tal moal ; eur fri tougn ha berr ;
* Pemp kant bleven ruz ha melan ;
* Peziou treid hir ; plat ha ledan ;
* Petra c’hoaz ! Ato, diou grogenn
* San Jakez, en peb tu d’he benn ;
* Ha, dreist ar marc’had, eur pez dant
* Evel m’hen deuz an olifant.
* Arabad oe klask manegou
* Goest da c’holo he grabanou.
* Gwir eo, n’hen doa ezomm e-bet
* Vit reï ho stal d’ar friponet.
* Robin, Gringoir, an daou Frollo
* Oar ervad pegen divalo
* Oa koueza dindan he skilfou
* Direspet evit ho c’horfou.
* Deut oa, war boez son he gleier,
* Ken bouzar hag eur bern gevier.
* Setu stumm va C’hasimodo.
* Marvad, d’ec’hui kalz na blijo.
* Kouskoude, me a lavar d’eoc’h :
* N’euz bet morse soner kaeroc’h.
* Evit netra, e larfenn c’hoaz :
* Klaskit ta, merc’hed, bravoc’h goaz.
* Diou garantez en doa va den :
* Frollo, he vestr koz hag… eben…
* Na c’hoarzit ket… Esmeralda.
* Eur baotrezik euz ar c’hoanta.
* M’en defe lavaret he vestr :
* « Skramp prim d’an huella prenestr
* Ha dizpleg da dort en avel »,
* Hen pize gwelet o nijel.
* Hogen pa wel tud digernez
* Dare da grouga he vestrez,
* Ha Frollo iud o c’hoarzin,
* E trog baz war he daboulin ;
* Kregi ra enhan, didruez,
* Dre lec’h lédanna he vragez,
* Vit deski d’ezhan béa kriz
* Hen stlap diwar lein an iliz.
* Distrujet he Esmeralda,
* Ne fellaz ken d’ezhan beva.
* Den na wie pelec’h oa êt…
* Ho daou kevret int bet kavet!
* Ac’hanta ! Lavarit d’in-me
* Hag-hen eo stanka seurt tud-ze ?
* Hag hen, ouc’h penn, na garfet ket
* Ken meür paotr evit pried ?
* Breman, c’hui wel, rankan redeg,
* Rak pell m’an lan ouz he gazeg.
* Mar kirit dont em berr en dro,
* Ni a dorro ar c’hoz podo ;
* Rag hounnez eo ar c’hoari goant
* Pehini, tudo, em boa c’hoant
* Mijemp grêt kevret eun tammik
* Vel pa vijemp c’hoaz iaouankik.
# Karomp Doue da genta

| ◄ Baradoz dudius | Karomp Doue da genta | Feiz hon tud-koz ► |
* Diskan.
* Karomp Doue da genta,
* Ma ene
* Karomp Doue da genta.
* Er poaniou, er joa hed hon holl vuhez,
* ’vel ar sent klaskomp beva
* Disprizomp madou ar bed
* Milliget
* Disprizomp madou ar bed :
* N’int netra nemet ludu ha moged ;
* Pinvidik an neb a bed.
* Lezomp ar plijaduriou
* A dremen,
* Lezomp ar plijaduriou :
* Luziet e vefemp en o chadennou,
* Ha ganto dallet a-grenn.
* Ni breman ’zo war ar mor
* Houlennus,
* Ni breman ’zo war ar mor :
* Etrezek an Nenv, war-eeun ha joaüs,
* Deomp a-raok daoust d’e fulor.
* Doue a roy d’imp sikour
* E c’hrasou,
* Doue a roy d’imp sikour :
* Emberr e vo fin d’hon holl drubuilhou,
* Ha trec’het hon enebour.
* Eürus e vimp eun deiz
* ’N e balez,
* Eürus e vimp eun-deiz :
* Lod hon bo en e holl binvidigez,
* ’-pad an holl beurbadelez.
# Kartenn Jeruzalem

| ◄ Taulen ar c’hanaouenno | Kartenn Jeruzalem |
# Karter-noz ér hléyeu

| ◄ Ér hléyeu-diuenn | Karter-noz ér hléyeu | ► |
7-27 a ùenholo.
« Custos, quid de nocte ? ».
(IS., XXI, II).
En tioelded ponnér e dénùas ardro d’ein, Ar ledanded el lann liù en noz um lédé, Ha me gleùas ur vouéh ar er hleu é pédein : O péden er hadour pe gouéh gouleu en dé !
« Héol klanù en néanneu goanù, chetu éan oeit de guh, Klehiér en Anjelus en des soñnet é Breiz ; Marù é en oéledeu, hag er stéred e luh : Lakeit ur galon grénù, o men Doué, é me hreiz.
« Um erbédein e ran d’Oh ha d’Hou Mam Mari, Dioallet mé, men Doué, doh sponteu en noz dall, Rak bras é me labour ha ponnér me ari : Dirag talbenn er Frans deit é me zro gédal.
« Ya. Ponnér en ari. Ardran d’ein e choma El lu. Kousket e ra. Me zo lagad el lu. Ur garg divalaù é, her gout e ret. Hama, Béeh genonn, me freder e vo skanù el er plu.
« Me zo er martelod de gartér, er gédour E ya, e za, e ùél oll, e gleu oll. Er Frans ’N des men galùet de virein hé inour, Kemennet hé des dein kenderhel d’hé drouk-rans.
« Me zo er Gédour bras én é saù ar er hleu. Gout e ran petra onn ha me ouèr petra ran : Iné Kornog, hé douar, hé merhed hag hé bleu, Oll kened er bed é, en noz-man, e viran.
« Kér é péein er glod, marsé. Na petra vern ? Hanùeu er ré kouéhet douar Arvor ou miro : Me zo ur stéren splann ar dal Frans é lugern, Me zo er Gédour bras ar saù aùit é vro.
« Kousk, o bro, kousk é peuh. Me rei kartér eidous. Ha mar da de foénùein, hénoah, er mor german, Bredér omp d’er herreg e ziùenn aod Breiz dous, Kousk, o Frans, ne vi ket soliet hoah en taol-man.
« Eit bout aman, lesket em ès me zi, me zud ; Ihuéloh é ’n dléad ’m es um staget dohton : Na mab, na breur ! Er Gédour onn, beunek ha mud, Ar harzeu er retér me zo ’r garreg vreton.
« ... — Neoah, liés a ùéh e rankan hirvoudein : « Penos é mant ? Siouah, peur int, klanù martezé ! » Men Doué, Hou péet truhé doh en ti e zo d’ein, Rag n’em es kén ér bed meit er ré ’ouél duzé...
« Breman kousk, o mem bro, ’Ma men dorn ar men gléan. Gout e ran er vichér, me zo goaz, me zo krénù : En tam Frans ’dan me mir birùikén n’ ou do éan...
Petra onn diragoh, o men Doué, meit ur prénù ?
« — Pe saillan drest d’er bleu, ur vouhal é men dorn, Me faotred ’lar marsé : « Arog, henneh zo gour ! » Hag é tant ar me lerh ér fank, én tan, ér skorn... Meit Hui, Hui ouèr eoalh n’en donn meit ur péhour.
« Hui, gout eoalh e ret pegen goann é m' inéanù, Pegen krin me halon ha truhek me hoanteu ; Ré liès em guélet, o Tad e zo én néanù, E heuliein henteu ha n’é ket Hous henteu.
« Ragsé, pe streù en noz é lorheu dré er glen, E grehér er hleuyeu pe gouska mem bredér, Hou péet truhé dohein, cheleùet men goulen, Deit, hag en noz e vo eidonn lan a splannder.
Doh me féhedeu koh, mem Doué, mem dioallet ; Poèhet mé, poèhet mé é tan Hou Karanté Ha m’ inéo lugerno én noz èl ur piled, Hag arhèled Hou lu e vinn hanval dohté.
« Men Doué, men Doué, me zo er gédour ’n é unan, Mem bro e fi arnonn ha mé nen doun meit pri : Dakoret dein hénoah, en nerh e houlennan ; Um erbédein e ran d’Oh ha d’Hou Mam Mari.
# Karet Doue da gentan, ma ine

1. Karet Doue da gentan, Ma ine, Karet Doue da gentan : Er poaniou, er joa, hed oc’h ol bue, A galon bezet gantan.
Diskan. — Karet, etc.
2. Disprizet madou ar bed Miliget, Disprizet madou ar bed : N’int netra nemet ludu ha moget ; Ar pinvik eo neb a bed. Karet Doue, etc.
3. List ar goal-blijaduriou, A dremen, List ar goal-blijaduriou : Luiet a vefec’h en o chadenou, Ha gante dallet a-gren. Karet Doue, etc.
4. C’houi breman zo war ar mor Houlenus, C’houi breman zo war ar mor :
Etrezeg an Env, a-zeün ha joaüs, Et arog, daoust d’e fulor. Karet Doue, etc.
5. Doue a rei d’ac’h zikour E c’hrasou, Doue a rei d’ac’h zikour : Ember a vo fin d’hoc’h ol drubuillou, Ha trec’het hoc’h enebour. Karet Doue, etc.
6. Eürus a vefet eun de : ’N e bales, Eürus a vefet eun de : Lod e po en e ol binvidiges Pad an ol eternite. Karet Doue, etc.
K. G.
# Ar balafenned gwenn

| ◄ An tousegi | Ar balafenned gwenn | Introibo ► |
* Pa zigor en hentoù ar bleunioù a garan,
* e c’han, er beure hañv, ar balafenned gwenn.
* En hentoù gwaskedet, brizh-heoliet o leton,
* — gwenan o safroniñ, eostiged o kanañ —
* e frond tanav ar gwezvoud,
* e nij ar balafenned, ar balafenned hañv.
* E kammigellont dibreder,
* en hentoù a garan.
* E c’hoariont en heol,
* a vleun da vleun,
* a-hed ar c’hleuzioù,
* e frond ar mel gouez nijet eus an targosioù kleuz.
* E sunont er bleunioù,
* ar frondoù a garan.
* Pa vorliv ar bleunioù ha ma tav an eostiged,
* ha ma vored an hentoù,
* en abardaez mouk,
* e serr o eskell kizidik ar balafenned hañv.
* E hunont er bleunioù,
* an hun a garan.
* Huniñ a reont e kalon ar bleunioù moredet,
* hag an delioù leizh, klozet da serr-noz,
* en o c’hreiz a zalc’ho ken na darzho an deiz
* ar balafenned hañv.
* An aezenn a luskell o huñvreoù,
* an huñvreoù a garan.
* Hogen, pa darzho adarre an deiz,
* — ha bleunioù o tigeriñ hag eostiged o kanañ —
* en hentoù o tivorediñ
* ne gammigello ken ar balafenned hañv.
* E kalon ar bleunioù eo marvet
* ar balafenned a garan.
# Ar baradoz (Le Coat-2)

| ◄ Karante Doue | Ar baradoz | Maro eur bugel bihan ► |
* 1.
* Breur, pa vo da ine skwizet,
* Sonj en rouantelez an env,
* Ra vezo da galoun zavet
* Bemde war zu bro da Zoue.
* War zu ’n’env, (bis)
* O sonj en baradoz Doue;
* War zu ’n’env, (ter)
* O sonj en baradoz Doue.
* 2.
* Ar baradoz eo da wir vro,
* Ac’hane zur out-te bourc’his;
* Jesus-Krist eo az souteno,
* Pa out-te mempr euz he Ilis.
* War zu ’n’env, etc.
* 3.
* Eno kendalc’hi da vue,
* En kreiz an imortalite,
* Justis hag eur-vad gavi-te,
* Fleuriet er gwir eternite.
* War zu ’n’env, etc.
* 4.
* C’hoaz eun nebeut epreuvenno,
* Goude buhan a dreuz da ve,
* Er baradoz te lugerno,
* Eun deiz hep fin, gant da Zoue.
* War zu ’n’env, etc.
# Ar baron bihan

Oberennoù damheñvel pe handelvoù all zo ivez, gwelout Ar Baron Bihan.
| ◄ An Otro Koadriou ha Janedig Riou | Ar baron bihan | Ar C’homblad yaouank ► |
* Ar baron bihan ’vonjoure,
* Er Pont-Newe pa arrue,
* Er Pont-Newe pa arrue.
TRADUCTION. — Le petit baron bonjourait — En arrivant au Pont-Neuf (bis).
Chanté par Marie-Jeanne le Bail, Port-Blanc.
# Ar baleer-bro hag ar roc’h

Eun den a oa o vale bro. Eun devez, en eur dremen dre eun hent don, ec’h erruaz gant eur roc’h dizac’het deuz ar menez. Ar roc’h a stanke an hent. Ne c’helle ket mont ebiou d’ezhi, nag a glei nag a ziou.
Hag hen oc’h esa ruill ar roc’h kuit. En em skuiza a reaz kalz, mez poan gollet.
Tristidigez a zavaz neuze en e galon. « Oh ! paour, emezan, petra ’rin me pa zeui an noz ? Tam da zibri, netra d’am goudori, netra d’am difenn d’ar mare ma zeui al loened gouez da glask preiz. »
E-pad ma troe ha ma tizroe ar sonjou-ze en e spered, et tigouezaz eun den-all. Klask a reaz ive horta ar roc’h hag e c’has kuit. Mez e c’halloud a oa re vihan, hag e c’hazezaz en eur blega e benn.
Ha goude e tigouezas meur a hini c’hoaz. Den na c’hellaz loc’h ar mean braz, hag holl, an eil goude egile, e c’hazezent, an dristidigez war o zal.
A-benn eur pennad koulskoude, unan a lavaraz d’ar re-all : « Breudeur, red eo d’eomp pedi Doue, marteze en dezo truez ouzomp. » Hag holl, war o daoulin, e pedjont Hon Tad hag a zo en Nenv.
Ha pa doa pedet, an hini en doa lavaret pedi, a lavaraz c’hoaz : « Unan a zo bet dinerz : mez var bouez en em zikour, marteze e teufomp a-benn da gas ar roc’h divar an hent. »
Sevel a rechont. An eil var sikour egile, e stagont d’ar roc’h. En dro-man, e oa dibradet, an hent a oa distanket. Hag holl e kerzjont laouen, goudeze, pephini en e du.
Ar baleer eo an den : an hent eo ar vuez : ar roc’h eo ar boan a gaver bep kammed er bed-ma. Unan e-hunan a zo dinerz da enebi euz ar boan-ze. Mez Doue en deuz pouezet d’eomp hon beac’h evit ma c’helfomp kerzet atao pa roio an eil dorn d’egile.
* En em harpit noz deiz an eil oc’h egile,
* Ha ne skuizfet en hent kaër ho pezo bale.
Doph an ti-all.
# Ar baradoz (Le Coat)

| ◄ Gras Jesus | Ar baradoz | Kaerder komzou Doue ► |
"Bosen Elliant"
* 2.
* Eun nevez amzer peur baduz,
* Ha bleun a ne wenvfont biken,
* Ar maro, dre eur mor skeuduz,
* Hon c’haso ni er sklerijen.
* 3.
* Dre ar bez d’eul lec’h ar c’haeran,
* Eo red demp-ni beza kaset,
* Vel Israel da Ganaan
* Dre ar Jourdan choumet mantret.
* 4.
* Kent hor maro, ’vel Moizez,
* Ma weljemp lod euz ar vro ze,
* Poan, na maro na sort diez,
* N’hon harsche da vont he bete.
# Ar barizianez

| ◄ Chom en Breiz-Izel | Ar barizianez | Kimiad ar martolod ► |
* En hon bro Breiz eman ar c’hiz
* Gant eur rum merc’hed yaouank,
* Da vonet hirie da Bariz,
* Da glask madou, bue frank ;
* C’hoant o deus da vezan matez
* Dindan an holl er c’herio.
* diskan
* Foei, foei, foei d’ar Barizianez,
* A ra mez da dud he Bro !
* Gonit bara en Breiz-Izel
* Ar plac’h yaouank na c’houll ken ;
* En he fenn a zo deut avel :
* — « Bale bro ’ta, kouilhouren ! »
* Setu hi o tec’hel hep mez
* Pell eus he zud en daero…
* Foei, foei, foei, d’ar Barizianez.
* A ra mez da dud he Bro !
* Ma c’houlfe an dud diganti
* Pelec’h hec’h a ken diskwiz,
* Hi a larfe, hep he fedi,
* — « Me ac’h a da Ba-a-riz ! » —
* Ha neuze d’ar c’henaouegez
* Pep den, dre fent, a laro :
* Foei, foei, foei, d’ar Barizianez
* A ra mez da dud he Bro !
* Pa vo pellaet eus he Breiz
* Hag en Pariz dishanve,
* Al labouriou kaled, direiz,
* Eviti a vo mad tre ;
* Evel eul loen hed he devez,
* Hep paouez hi a boanio…
* Foei, foei, d’ar Barizianez,
* A ra mez da dud he Bro !
* Koll a reï ebarz ar ger vraz
* He zammig nerz, he yec’hed,
* Ha pez eo ar gwasan, siouaz !
* He furnez hag he gened ;
* N’ he viro eus ar Vretonez
* Netra nemed an hano !
* Foei, foei d’ar Barizianez
* A ra mez da dud he Bro !
* Mar tigoue d’ezi dont en dro,
* Goude vo bet en Pariz,
* Neuze he vo eur plac’h faro,
* Eun dimezel eus ar c’hiz ;
* Gwisket vo ’vel eur rouanez,
* Vo ken anvéet ’n he Bro !
* Foei, foei, foei, d’ar Barizianez
* A ra mez da dud he Bro !
* War he fenn evel eur sparfel,
* Vo gwintet eun tok re vraz,
* Ma laro outan an avel :
* — « Heman zo prest da vont c’hoaz… ! » —
* Leun vo ar plac’h a lorc’h, a c’houez
* Eus lein he fenn d’he boto !
* Foei, foei, foei, d’ar Barizianez
* A ra mez da dud he Bro !
* Dilezet vo ar brezoneg,
* Ankouaet e vo ganti ;
* Distaga a reï ar galleg ;
* — « Oh ! lê lê, j’ viens d’ Péris ! » —
* Eur vez vo gwelet ar plac’h kêz
* Gant he stum hag hec’h ardo…
* Foei, foei, foei, d’ar Barizianez
* A ra mez da dud he Bro !
* Da bep tra ebarz Breiz-lzel,
* Hi a gavo e dam si,
* N’he devo ouz bro he c’havel
* Nemed drouk ha kasoni ;
* Er gêr hi a vezo diez,
* Red vo d’ei mont c’hoaz en dro !
* Foei, foei, foei, d’ar Barizianez
* A ra mez da dud he Bro !
* Ar plac’h nan eo ket Breizadez,
* Rak he bro he deus nac’het ;
* Bezan eo eur Barizianez ! !
* Ha piou an dije sonjet ?…
* — Huchomp holl eta en eur vouez
* Warni a-bouez hon fenno :
* Foei, foei, foei, d’ar Barizianez
* A ra mez da dud he Bro !
# Ar barz hag he viniou

| ◄ Patatezenn Biel | Ar barz hag he viniou | Amzer gollet ► |
* War ribl ann hent, e-skeud ann deliou
* Poultrennet euz eur c’harz,
* Mantret ha beuzet enn he zaelou,
* Em euz gwelet ar barz ;
* He dal a ioa tenval ha soublet,
* Ha gand eur vouez truezuz
* E roaz, heb dale, d’in da glevet
* Ar c’homzou-ma klemmuz :
* DISKAN
* Brema, siouaz ! ne vez mui kanet,
* E Breiz-Izel, gwerziou, souniou,
* Hon amzer gaer a zo tremenet,
* Marvomp eta, paour keaz biniou !
* Sonj ec’h euz, gwech’all ar Vretouned
* A galoun a ioa gae,
* Hag er pardoun koulz hag enn eured
* Ann dud holl a zanse ;
* Me, gant va mouez, ha te, gant da zoun,
* A skuille levenez,
* Evel ann heol, ebarz e kaloun
* Tener ann den-nevez.
* Evit gallek draillet eunn hanter
* E lozer ar iez koz,
* D’en em vezvi, da zul, e chomer
* Er bourg beteg ann noz ;
* E leac’h dansal hag e leac’h kana,
* Ann dud iaouank, hirio,
* Ne c’houzont mui nemed azeza
* Da c’hoari domino.
* Ne garomp nemet iez Breiz-Izel
* Biniou, va mignoun ker,
* E-touez Breiziz, ma teu da vervel,
* Petra c’hallfemp ober ?
* Doue ra viro n’ho defe keuz-braz
* D’ar barz ha d’he viniou,
* Sklaved vezint ma kollont, siouaz !
* Ho iez hag ho giziou.
* Med, petra lavar mouez ann ekleo,
* War eunn ton kaer-meurbed ?
* Klevet a rann, e iez c’houek ar Vro,
* O kana c’hoaz barzed ;
* Daoust ha Gwenned, Leon, Treger, Kerne
* En em glev vid herzel,
* Daoust e ve dihunet adarre
* Spered koz Breiz-Izel ?
* DISKAN DIVEZA
* A ! m’eo gwir e tle beza kanet,
* E Breiz-Izel, gwerziou, souniou,
* Hon amzer gaer n’eo ket tremenet
* Hag e vevimp c’hoaz, va biniou !
# Ar baradoz (Le Coat-3)

| ◄ Bro an env | Ar baradoz | Jesus a Nazareth ► |
* 1. Pegoulz welfomp-ni Bretouned,
* Gwir vro hor Zalver Jesus?
* Pa sentfomp bemdez ha bepred
* Euz he C’hir gallouduz.
* D’ar baradoz omp galvet,
* Gant hor Zalver beniget.
* Kleskomp ’ta brema deiz ha noz,
* Gwir hent ar baradoz.
* O kaera eurusted,
* Eurusted, eurusted,
* O kaera eurusted!
* Eno deomp zo offret;
* En kichen hon gwir Doue,
* Ha gant he holl vugale,
* Ni gano joaus da viken
* Alleluia! Amen!
* 2. Pegen kaer e vezo eno,
* Kaout hon zud gant an aele!
* Tridal a ra hon c’halounou,
* Pa sonjomp mad en ze.
* Hon mouez unanfomp ive
* Da hini an holl aele;
* Hag holl neuze kanfomp joaus,
* Eur c’hantik da Jesus.
* O kaera, etc.
# Quenta quevren - Ar seizvet Meditation hac ar pemzecvet Chabistr

| ◄ Ar c’huec'hvet Meditation hac ar pevarzecvet Chabistr. Var ar Varn general | Ar seizvet Meditation hac ar pemzecvet Chabistr. Var an Ifern | An eizvet Meditation hac ar c’huezecvet Chabistr. Evit ar Barados ► |
1. En em liquit e presanç Doue. 2. En em humiliit ha goulennit e asistanç. 3. Imaginit en ho speret ur kear tenval hac hi oll o tevi gant ar foultr hac ar pec flerius, ha leun a dud pere ne ellont quet sortial anezi.
1. AR re zaunet a so ebarz en abym infernal evel ebarz er guear maleürus-se p’en hini e souffront, dre guement santimant ha dre guement mempr o deveus, tourmanchou pere a so impossibl da zisclerya ; rac ec’his ma o deveus impliget o oll santimanchou hac o oll memprou da bec’hi, evelse ivez e souffrint en o oll memprou hac en e oll santimanchou ar poaniou dleet d’ar pechet ; an daoulagat evit o sellou malicius ha lubric a souffro ar guel horribl eus an diaoulou hac eus an Ifern ; an diouscouarn evit beza quemeret plijadur e discoursou fals, ne gleffint jamæs nemet ur goelvan, ul leonv hac ur c’hri a zisesper, ha toudememes ar santimanchou hac ar memprou-all.
2. Ouzpen an oll dourmanchou-se ez eus c’hoaz un all brassoc’h, pehini eo ar brivation hac ar c’holl eus ar c’hloar a Zoue pe en hini n’o devezo jamæs perz ebet. Mar cafas Absalon oa sansiploc’h hac insupportaploc’h beza privet eus ar guel hac ar brefanç eus e Dad, eguet beza banisset eus ar guear, va Doue, peguer sansibl ha peguen insupportabl vezo beza privet da jamæs eus ar guel ac’hanoc’hu !
3. Considerit dreist peb-tra an eternite eus ar poaniou-se pehini hepquen a rent an Ifern insupportabl. Allas ! mar de ur c’hoanen en hor scouarn pe an domder eus a un derzien vian eo a rent un nosvez ver queit ha quen enouus deomp, petra vezo an nosvez horribl eus an eternite gant quement a dourmanchou ? Eus an eternite maleürus-se eo e teu an disesper eternel, ar blasfemou hac an arraich hep fin.
Spontit hoc’h ene dre ar c’homsou-mâ eus a Job : O va ene ! o va ene, ha me a alle beva eternellamant gant an ardeur eternel eus ar flammou devorant-se ? ha te a so contant da guitaat da Zoue evit jamæs ?
Avouit penaus hoc’h eus-èn meritet, mæs peguen alies a veich ! Hivisiquen eta me a fell din ober ar c’hontrol-beo ha beva guell eguet n’am eus great. Peadra en em angagin-me da zisquen en abymou-se ? Me a raï eta an effort-m’an-effort evit evita ar pec’het pehini hepquen a ell rei din ar maro eternel-se.
Trugarecaït, offrit, pedit, ha grit ho Poquet spirituel.